b'\n_START_ARTICLE_\nH\xc3\xb8yreekstremisme\n_START_SECTION_\nHistorie\n_START_PARAGRAPH_\nDen f\xc3\xb8rste b\xc3\xb8lgen av h\xc3\xb8yreekstreme bevegelser i Europa kom i mellomkrigstiden da en rekke skj\xc3\xb8re europeiske demokratier ble satt til side av h\xc3\xb8yreekstreme bevegelser. De fremste eksemplene p\xc3\xa5 dette er styresettene i det fascistiske Italia under Benito Mussolini 1922\xe2\x80\x931945, Polen under J\xc3\xb3zef Pi\xc5\x82sudski, det nasjonalsosialistiske Tyskland under Adolf Hitler 1933\xe2\x80\x931945, det austrofascistsike \xc3\x98sterrike under Engelbert Dollfu\xc3\x9f og det falangistiske Spania under Francisco Franco 1939\xe2\x80\x931975._NEWLINE_Framveksten av nynazistiske bevegelser p\xc3\xa5 1960-tallet og 1970-tallet representerer den andre b\xc3\xb8lgen av h\xc3\xb8yreekstremisme. I Tyskland har h\xc3\xb8yreekstreme partier som NPD (Nationaldemokratische Partei Deutschlands) og DVU (Deutsche Volksunion) hatt stor oppslutning i en rekke delstater, p\xc3\xa5 tross av myndighetenes fors\xc3\xb8k p\xc3\xa5 \xc3\xa5 forby disse bevegelsene. I Tyskland har h\xc3\xb8yreekstreme symboler som hakekors og romersk hilsen (\xc2\xabhitlerhilsen\xc2\xbb) v\xc3\xa6rt forbudt siden Det tredje rikets fall._NEWLINE_Det er tre eller fire faser i utviklingen av h\xc3\xb8yreekstreme partier i Europa etter andre verdenskrig.\n_START_SECTION_\nDen moderne h\xc3\xb8yreekstremismen: Fra antisemittisme til anti-islam\n_START_PARAGRAPH_\nTypisk for perioden etter 2001 er fremvekst av det som er kalt den tredje b\xc3\xb8lgen h\xc3\xb8yreekstremisme. Den viktigste forskjellen fra den tradisjonelle nazismen er et skifte av hovedfiende fra j\xc3\xb8der og innvandrere generelt til muslimer. Samtidig legger den mindre vekt p\xc3\xa5 raser, og mer vekt p\xc3\xa5 det den kaller \xc2\xabkultur\xc2\xbb. I noen tilfeller har den nedtonet nasjonalismen til fordel for en slags paneuropeisme. Ikke sjelden fremst\xc3\xa5r den som kristen, selv om dette trekket ikke er begrenset til den tredje b\xc3\xb8lgen, og iallfall i Europa ser ikke kristen forkynnelse ut til \xc3\xa5 v\xc3\xa6re sentralt._NEWLINE_Denne moderniseringen har v\xc3\xa6rt mest merkbar i Vest-Europa, hvor innvandringen av muslimer og dermed antallet muslimer har \xc3\xb8kt de siste ti\xc3\xa5r. Trolig har ogs\xc3\xa5 Al-Qaidas terroraksjoner siden 2001 gjort det lettere \xc3\xa5 markedsf\xc3\xb8re anti-islam._NEWLINE_Anti-islam har ogs\xc3\xa5 vist vekst utenom de h\xc3\xb8yreekstreme milj\xc3\xb8ene, men da som regel i mer moderat og avdempet form, eksempelvis ved snakk om \xc2\xabsnikislamiering\xc2\xbb i Norge, og i Sveits ved at et forbud mot mosk\xc3\xa9er ble vedtatt ved en folkeavstemning._NEWLINE_Den tredje b\xc3\xb8lgen har ikke erstattet andre former for h\xc3\xb8yreekstremisme. Tradisjonell nazisme finnes fortsatt \xe2\x80\x93 likes\xc3\xa5 antisemittisme. En av de sterkeste h\xc3\xb8yreekstreme grupperingene i Europa, Jobbik i Ungarn, later ikke til \xc3\xa5 ha noe fiendtlig forhold til islam.\n_START_SECTION_\nAngsten for \xc2\xabEurabia\xc2\xbb\n_START_PARAGRAPH_\nSentralt for den moderne h\xc3\xb8yreekstremismen er islamofobi i form av en angst for verdenskonspirasjon hvor ledelsen i EU sammen med de arabiske landene har g\xc3\xa5tt sammen for \xc3\xa5 skape et \xc2\xabEurabia\xc2\xbb, og i noen tilfeller troen p\xc3\xa5 at en europeisk borgerkrig er i anmarsj.  Den \xc2\xabpolitisk korrekte eliten\xc2\xbb, \xc2\xabkulturmarxistene\xc2\xbb eller \xc2\xabmultikulturalistene\xc2\xbb betraktes som deltagere eller \xc2\xabnyttige idioter\xc2\xbb i \xc2\xabEurabia\xc2\xbb-konspirasjonen._NEWLINE_Blant sjefsideologene innen denne gren av h\xc3\xb8yreekstremismen regnes Oriana Fallaci, Bat Ye\xe2\x80\x99or, bloggeren \xc2\xabFjordman\xc2\xbb (Peder N\xc3\xb8stvold Jensen) og folkene bak nettstedet \xc2\xabGates of Vienna\xc2\xbb.\n_START_SECTION_\nH\xc3\xb8yreekstremistisk syn p\xc3\xa5 j\xc3\xb8der og andre minoriteter\n_START_PARAGRAPH_\nDen moderne h\xc3\xb8yreekstremismen har ofte et vennskapelig forhold til Israel, eller ser i det minste dette landet som en alliert i kampen mot den islamske verdenskonspirasjonen. Den har alts\xc3\xa5 byttet ut en konspirasjonsteori med en annen. Enkelte har ogs\xc3\xa5 fors\xc3\xb8kt \xc3\xa5 alliere seg med andre tradisjonelle fiender mot den nye hovedfienden. S\xc3\xa5ledes hevder English Defence League (EDL) \xc3\xa5 ha en egen avdeling for homofile og lesbiske, som h\xc3\xb8yreekstremistene \xe2\x80\x93 i likhet med islam \xe2\x80\x93 tradisjonelt har hatt et anstrengt forhold til. EDL pr\xc3\xb8ver ikke bare \xc3\xa5 tiltrekke seg j\xc3\xb8der, men ogs\xc3\xa5 sikher og hinduer; en av talspersonene er sikh. P\xc3\xa5 lignende vis gj\xc3\xb8r Anders Behring Breivik seg til talsmann for en allianse med j\xc3\xb8der og hinduer. Etter at Jean-Marie Le Pen i Front national overlot formannsvervet til sin datter Marine, har ogs\xc3\xa5 fronten nedtonet j\xc3\xb8dehetsen til fordel for muslimhets._NEWLINE_En allianse med j\xc3\xb8der eller Israel er uforenlig med tradisjonell nazisme og fascisme, som slett ikke alltid har noe fiendtlig forhold til islam. Den h\xc3\xb8yreekstreme politikeren Nick Griffin i BNP anser EDL som en del av en sionistisk konspirasjon._NEWLINE_Enkelte mer tradisjonelle h\xc3\xb8yreekstremister har nedtonet j\xc3\xb8dehetsen uten \xc3\xa5 erstatte den med islamofobi. P\xc3\xa5 sine engelskspr\xc3\xa5klige nettsider skriver Jobbik at hverken bevegelsen eller dens ungarske garde er antisemittisk, blant annet ved \xc3\xa5 intervjue et medlem av garden som oppgis \xc3\xa5 v\xc3\xa6re j\xc3\xb8de._NEWLINE_Hets mot romfolk er typisk for europeiske h\xc3\xb8yreekstremister og er fortsatt dominerende hos for eksempel Jobbik.\n_START_SECTION_\nNettet og sosiale medier\n_START_PARAGRAPH_\nDen moderne h\xc3\xb8yreekstremismen bruker i stor grad Internett og sosiale medier i markedsf\xc3\xb8ringen og rekrutteringen. H\xc3\xb8yreekstreme nettsteder og blogger er sagt \xc3\xa5 fungere som virtuelle ekkokamre, hvor h\xc3\xb8yreekstremistene lettere enn f\xc3\xb8r kan m\xc3\xb8te likesinnede. \xc3\x98kt satsing p\xc3\xa5 nettmedier er imidlertid vanlig i organisasjonslivet \xe2\x80\x93 en naturlig tilpasning etter som stadig flere skaffer seg stadig kraftigere datamaskiner, bredb\xc3\xa5nd, mobilt bredb\xc3\xa5nd, Facebook-konto osv. og tilbringer stadig mer tid p\xc3\xa5 nettet.\n_START_SECTION_\nEtymologi\n_START_PARAGRAPH_\nOrdet h\xc3\xb8yreekstremisme er antagelig nyere enn fenomenet. Aftenposten, dengang organ for partiet H\xc3\xb8ire, brukte h\xc3\xb8yreekstremister f\xc3\xb8rste gang 25. november 1946.\n_START_SECTION_\nVold\n_START_PARAGRAPH_\nEkstremisme skiller seg fra radikalisme ved at ekstremister ikke aksepterer demokratiets spilleregler og er villige til \xc3\xa5 bruke vold for \xc3\xa5 oppn\xc3\xa5 politiske m\xc3\xa5l. Personenes radikalisering og vilje til \xc3\xa5 bruke vold henger blant annet sammen med subjektivt opplevde trusler. Symbolske trusler synes i f\xc3\xb8lge forskning ved Universitetet i Oslo \xc3\xa5 v\xc3\xa6re viktigere enn opplevelser av voldelige trusler som terrorfrykt eller andre reelle trusler. En symbolsk trussel er en opplevelse av at ens religi\xc3\xb8se verdier, normer, moral eller identitet er truet av en annen gruppe, for eksempel at innvandring opplevelse som kulturell forurensing. \xc2\xabReelle trusler\xc2\xbb er forhold som undergraver personens \xc3\xb8konomi eller velferd. Terrortrussel spiller liten rolle for om personen aksepterer voldsbruk eller \xc3\xb8nsker \xc3\xa5 bruke vold, if\xc3\xb8lge denne forskningen. Dehumanisering av utgrupper svekker moralske sperrer mot voldsbruk.\n_START_SECTION_\nAnders Behring Breivik\n_START_PARAGRAPH_\nOgs\xc3\xa5 terroristen Anders Behring Breiviks ideologiske grunnlag for sin massehenrettelse av politiske motstandere i Regjerningskavartalet i Oslo og av arbeiderparti-ungdommer p\xc3\xa5 Ut\xc3\xb8ya 22. juli 2011 vil av de aller fleste defineres som h\xc3\xb8yreekstrem. I sin tekstsamling, et \xc2\xabmanifest\xc2\xbb som best\xc3\xa5r av egenprodusert materiale og tekster tatt fra andre skribenter (s\xc3\xa6rlig Fjordman), oppgir Breivik som motiv for angrepet at han \xc3\xb8nsker et monokulturelt Europa, tuftet p\xc3\xa5 kristne verdier, kjernefamilien, fri markeds\xc3\xb8konomi og st\xc3\xb8tte til Israel.  Teksten uttrykker st\xc3\xb8tte til \xc2\xabkulturkonservatisme\xc2\xbb, h\xc3\xb8yrepopulisme, ultranasjonalisme, islamofobi og h\xc3\xb8yreekstrem sionisme. Han anser islam og det han kaller \xc2\xabkulturmarxisme\xc2\xbb \xe2\x80\x93 som han bruker om dem som st\xc3\xb8tter det multikulturelle samfunnet \xe2\x80\x93 som fienden, og argumenterer for \xc3\xa5 bekjempe det han kaller \xc2\xabEurabia\xc2\xbb, \xc2\xabdhimmitude\xc2\xbb og multikulturalisme for \xc3\xa5 bevare et kristent Europa. Manifestet angriper ogs\xc3\xa5 klimaforskningen._NEWLINE_I forbindelse med angrepet og rettssaken etterp\xc3\xa5 ble det satt fokus p\xc3\xa5 h\xc3\xb8yreorientert ekstremisme p\xc3\xa5 Internett og i organiserte grupperinger. Det gjelder blant annet det borgerjournalistiske nettstedet document.no og den h\xc3\xb8yreradikale bloggeren Fjordman samt Norsk forsvarsallianse (NDL), den norske avdelingen av den militante, islamkritiske bevegelsen English Defence League (EDL) i England. I Norge har Politiets sikkerhetstjeneste (PST) ansvar for \xc3\xa5 overv\xc3\xa5ke borgernes sikkerhet og f\xc3\xb8lge med p\xc3\xa5 aktiviteter hos folk som har tilh\xc3\xb8righet til de politiske ytterfl\xc3\xb8yene.\n_START_SECTION_\nEkstreme islamister\n_START_PARAGRAPH_\nRelativt nye hatgrupper og enkeltpersoner som g\xc3\xa5r p\xc3\xa5 tvers av de klassiske h\xc3\xb8yreekstreme og islamfobe gruppene er ekstreme islamister (jihadister), som de siste \xc3\xa5rene har utkrystallisert seg i det norske milj\xc3\xb8et. I disse hatgruppene finnes det enkeltpersoner som har v\xc3\xa6rt aktiv i lengre tid og spredt ekstreme meninger. Organisering og kontakt mellom gruppene synes \xc3\xa5 ha blitt etablert i etterkant av demonstrasjonene mot Dagbladet i 2010 da avisen lot trykke en tegning av profeten Mohammad. En gruppering i dette milj\xc3\xb8et, som kaller seg Profetens Ummah (som betyr \xc2\xabprofetens nasjon\xc2\xbb), hevdes ved dette navnet \xc3\xa5 tilrane seg legitimitet ved \xc3\xa5 representantene alle verdens muslimer framfor en liten gruppe ekstremister._NEWLINE_Antirasistisk Senter identifiserte dette milj\xc3\xb8et i rapporten H\xc3\xb8yreekstremisme i Norge som utkom i 2012. P\xc3\xa5 den tiden var milj\xc3\xb8et fremdeles et l\xc3\xb8st nettverk, men de ekstremistiske synspunktene som gruppen fremmet plasserte dem innenfor den h\xc3\xb8yreekstreme delen av norsk politikk: \xc2\xabVi kom frem til at enhver adekvat definisjon av h\xc3\xb8yreekstremisme ogs\xc3\xa5 vil ramme dette milj\xc3\xb8et,\xc2\xbb slo Antirasistisk Senters rapport fast._NEWLINE_Islamistene \xc3\xb8nsker seg en stat basert p\xc3\xa5 Sharia. De ekstreme islamistene ford\xc3\xb8mmer ikke voldsbruk for \xc3\xa5 komme frem til et slikt samfunn. De har en grunnleggende ulikhet mellom ulike menneskegrupper som ideal. Det ligger ogs\xc3\xa5 en tydelig antisemittisk holdning blant dem. I all vesentlighet er det snakk om en ultrakonservativ motreaksjon mot det man anser som et forfall i samfunnet omkring seg, og en hatsk motreaksjon mot mer liberale livsanskuelser, akkurat av en slik type som har kjennetegnet fascistiske bevegelser opp gjennom historien.\n_START_SECTION_\nKritikk av betegnelsen\n_START_PARAGRAPH_\nEnkelte har kritisert bruken av begrepet h\xc3\xb8yreekstremisme og mener det passer som betegnelse for nynazisme, fascisme og nasjonalisme, men ikke for nykonservatisme og liberalisme. Dette blir begrunnet med at fascistiske ideologier synes \xc3\xa5 st\xc3\xa5 mye n\xc3\xa6rmere kommunismen, s\xc3\xa6rlig i synet p\xc3\xa5 staten og individet. Den politiske venstresiden har tradisjonelt st\xc3\xa5tt for sosialisme og et sterkt statsapparat, mens h\xc3\xb8yresiden oppfattes \xc3\xa5 st\xc3\xa5 for kapitalisme og personlig frihet. Nazistene betegnet dessuten selv sin politikk som sosialistisk, og b\xc3\xa5de nazismen, fascismen og nasjonalismen \xc3\xb8nsker sterk statlig styring og mindre individuell frihet._NEWLINE_Visse elementer i politiske h\xc3\xb8yrepartier synes derimot \xc3\xa5 st\xc3\xa5 for en form for nasjonalisme, for eksempel ved at de er motstandere av innvandring og tilhengere av integrering av innvandrere. Flere, s\xc3\xa6rlig unge h\xc3\xb8yreliberalister, mener derfor at bruken av h\xc3\xb8yre og venstre som politisk akse kan bli misvisende. Isteden b\xc3\xb8r en bruke kollektivisme kontra liberalisme, og plassere nynazisme, fascisme og nasjonalisme p\xc3\xa5 den kollektivistiske siden sammen med kommunisme, sosialisme og religi\xc3\xb8s ekstremisme._NEWLINE_Kritikerne har ogs\xc3\xa5 hevdet at begrepet h\xc3\xb8yreekstremisme er skapt av den ytterligg\xc3\xa5ende venstresiden for \xc3\xa5 skade motstanderne p\xc3\xa5 den moderate h\xc3\xb8yresiden. Nazisme, nynazisme, fascisme og kommunisme er sv\xc3\xa6rt negativt ladede begreper i samfunnsdebatten i dag, og ingen partier som \xc3\xb8nsker \xc3\xa5 bli tatt p\xc3\xa5 alvor, vil knyttes til slike bevegelser.'